Rettens dom (Første Afdeling) af 16. juni 2015 – Portugal mod Kommissionen

(Sag T-3/11)

»EUGFL — Garantisektionen — EGFL og ELFUL — udgifter, der er udelukket fra finansiering — fejl ved systemet til identificering af landbrugsparceller og det geografiske informationssystem (LPIS-GIS) ved udførelse af kontroller på stedet og beregning af sanktioner (regnskabsårene 2005-2007)«

1. Landbrug — fælles landbrugspolitik — finansiering ved EUGFL, EGFL og ELFUL — afslutning af regnskaber — retspleje — formål — finansiel korrektion, som ikke udgør en sanktion (Rådets forordning nr. 1258/1999, art. 7, stk. 4, og nr. 1290/2005, art. 31, stk. 2) (jf. præmis 25)

2. Landbrug — fælles landbrugspolitik — finansiering ved EUGFL, EGFL og ELFUL — afslutning af regnskaber — afslag på at afholde udgifter, der følger af uregelmæssigheder i forbindelse med anvendelsen af de EU-retlige forskrifter — den berørte medlemsstats anfægtelse — bevisbyrde — fordeling mellem Kommissionen og medlemsstater (Rådets forordning nr. 1258/1999) (jf. præmis 26-29, 39 og 40)

3. Landbrug — fælles landbrugspolitik — finansiering ved EUGFL, EGFL og ELFUL — tildeling af støtte og præmier — medlemsstaternes forpligtelse til at indføre et effektivt system med administrativ kontrol og kontrol på stedet — ikke-pålidelige kontrolforanstaltninger — afslag på finansiering gennem fonden — overholdelse af proportionalitetsprincippet — manglende indførelse af kontrol begrundet i interne forhold — ulovlig [Rådets forordning nr. 1782/2003, art. 20; Kommissionens forordning nr. 796/2004, art. 6, stk. 2, art. 24, stk. 1, litra c), og art. 27] (jf. præmis 43-48, 53, 55, 56, 77 og 82)

4. Landbrug — fælles landbrugspolitik — finansiering ved EUGFL, EGFL og ELFUL — afslutning af regnskaber — afslag på at afholde udgifter, der følger af uregelmæssigheder i forbindelse med anvendelsen af de EU-retlige forskrifter — betingelse — fejl, der kan tilskrives en EU-institution (Rådets forordning nr. 1782/2003; Kommissionens forordning nr. 796/2004, art. 49, stk. 1, andet afsnit) (jf. præmis 99)

5. Landbrug — fælles landbrugspolitik — integreret system for forvaltning og kontrol af visse støtteordninger — enkeltbetalingsordningen og andre »arealrelaterede« støtteordninger — forsætligt urigtige arealoplysninger — national ordning, hvorefter anvendelsen af sanktioner er betinget af, at der foreligger en retsafgørelse, der bekræfter den bevidste manglende overholdelse — ikke tilladt (Kommissionens forordning nr. 796/2004, art. 53) (jf. præmis 108, 110, 111, 113 og114)

6. Landbrug — fælles landbrugspolitik — finansiering ved EUGFL, EGFL og ELFUL — tildeling af støtte og præmier — medlemsstaternes forpligtelse til at indføre et effektivt system med administrativ kontrol og kontrol på stedet — rækkevidde (Rådets forordning nr. 1782/2003, art. 86; Kommissionens forordning nr. 2419/2001, art. 16) (jf. præmis 124 og 126)

Angående

Påstand om annullation af Kommissionens afgørelse 2010/668/EU af 4. november 2010 om udelukkelse fra EU-finansiering af visse udgifter, som medlemsstaterne har afholdt for Den Europæiske Udviklings- og Garantifond for Landbruget (EUGFL), Garantisektionen, Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL) (EUT L 288, s. 24), for så vidt som den finder anvendelse på finansielle korrektioner over for Den Portugisiske Republik for et beløb på 40690655,11 EUR på grund af »svagheder i LPIS-GIS [systemet til identificering af landbrugsparceller – det geografiske informationssystem], udførelse af kontroller på stedet og beregning af sanktioner« i regnskabsårene 2005-2007.

Konklusion

1) Europa-Kommissionen frifindes.